**Majandus- ja taristuministri määruse „Hüdrograafia infosüsteemi põhimäärus“ muutmise eelnõu seletuskiri**

**1. Sissejuhatus**

Määrus kehtestatakse meresõiduohutuse seaduse (edaspidi *MSOS*) § 47 lõike 7 alusel.

1. mail 2025. a jõustunud MSOS-i muudatustega lisati seadusesse alused, millistel juhtudel keeldub Transpordiamet hüdrograafia infosüsteemist (edaspidi *HIS*) andmete väljastamisest. Seejuures lisati seadusesse kohustus kooskõlastada andmete väljastamise taotlus Kaitseväe ja Kaitsepolitseiametiga. MSOS-i jõustunud muudatuste tõttu täiendatakse HIS-i põhimäärust ning lisatakse, et Kaitsevägi ja Kaitsepolitseiamet peavad andma andmete väljastamiseks esitatud taotlusele kooskõlastuse või kooskõlastuse andmisest keelduma. Samuti täpsustatakse, millise aja jooksul tuleb seda teha.

Eelnõu ja seletuskirja on koostanud Kliimaministeeriumi merendusosakonna õigusnõunik Anton Merits (tel 715 3423, e-post anton.merits@kliimaministeerium.ee). Eelnõu õiguslikku korrektsust kontrollis Kliimaministeeriumi õigusosakonna nõunik Annemari Vene (annemari.vene@kliimaministeerium.ee). Eelnõu ja seletuskirja on keeleliselt toimetanud Justiits- ja Digiministeeriumi õigusloome korralduse talituse toimetaja Inge Mehide (e-post inge.mehide@justdigi.ee).

Määrusega muudetakse määruse algteksti (RT I, 01.02.2023, 1).

**2. Eelnõu sisu ja võrdlev analüüs**

Eelnõu koosneb neljast punktist.

**Punktiga 1** asendatakse § 6 lõikes 3 sõna „Keskkonnaministeerium“ sõnaga „Kliimaministeerium“, kuna ministeeriumi nimi muutus 2023. aastal, kuid määruses on see muudatus jäänud tegemata.

**Punktiga 2** tunnistatakse § 7 lõige 4 kehtetuks. Tegemist on vaid korrastava muudatusega, sätete loogilise järjestuse tagamiseks esitatakse lõike 4 sisu uues lõikes 7.

**Punktiga 3** täiendatakse määruse § 7 lõiget 5. Praeguse sõnastuse kohaselt teavitab infosüsteemi vastutav töötleja (Transpordiamet) Kaitseväge määruse § 7 lõikes 2 nimetatud andmete väljastamiseks esitatud taotlusest. Tegemist on andmetega, mis ei ole nähtavad avalikkusele suunatud portaalis „HIS rakendus“. Nende saamiseks tuleb esitada Transpordiametile taotlus ja määrata selles taotletav andmestik, misjärel Transpordiamet loob taotluses soovitud andmestiku ja võimaldab taotlejal selle alla laadida.

Sätte uue sõnastuse kohaselt kooskõlastab Transpordiamet esitatud taotluse Kaitseväe ja Kaitsepolitseiametiga. Muudatus vastab MSOS-i § 47 lõikele 71, mille kohaselt Transpordiamet keeldub infosüsteemist andmete väljastamisest, kui see võib ohustada riigi julgeolekut, ning kooskõlastab selliste andmete väljastamise taotluse Kaitseväe ja Kaitsepolitseiametiga enne andmete väljastamist.

**Punktiga 4** täiendatakse määruse § 7 lõigetega 6–8. **Lõike 6**kohaselt kooskõlastavad Kaitsevägi ja Kaitsepolitseiamet andmete väljastamise taotluse või jätavad selle kooskõlastamata kolme tööpäeva jooksul taotluse saamisest arvates. See on sarnane loa saamisega hüdrograafiliste mõõdistustööde tegemiseks, mispuhul Transpordiamet kooskõlastab taotluse samuti Kaitseväe ja Kaitsepolitseiametiga, kes peavad seda tegema kolme tööpäeva jooksul.

**Lõikes 7** sätestatakse senise lõike 4 sisu (vt selgitus punkti 2 juures).

**Lõikes 8** tehakse selguse huvides viide MSOS-i § 47 lõikele 71, mis sätestab infosüsteemist andmete väljastamisest keeldumise juhu. MSOS-i vastav säte kohalduks küll sellest sõltumata, kuid määruse § 7 lõikest 7 (senine lõige 4) jääks ekslik mulje, et andmed väljastatakse igal juhul.

**3. Eelnõu vastavus Euroopa Liidu õigusele**

Eelnõul ei ole puutumust Euroopa Liidu õigusega.

**4. Määruse mõjud**

Määrusel puudub sotsiaalne, sealhulgas demograafiline mõju, mõju välissuhetele, majandusele, loodus- ja elukeskkonnale, regionaalarengule ning riigiasutuste ja kohaliku omavalitsuse asutuste korraldusele ning kuludele ja tuludele.

Määrusel on positiivne mõju riigi julgeolekule. MSOS-i 2025. aasta 1. mail jõustunud muudatustega kehtestati seaduses alused keelduda HIS-ist andmete väljastamisest. Kooskõlastamisest keeldutakse edaspidi juhul, kui see võib ohustada riigi julgeolekut ja Kaitsevägi või Kaitsepolitseiamet on jätnud sel põhjusel taotluse kooskõlastamata. Muudatus võimaldab kontrollida taotluse esitaja tausta ning vajadusel keelduda loa väljastamisest, kui on alust arvata, et taotlejale andmete väljastamine võib kujutada ohtu riigi julgeolekule.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Määruse rakendamisega kulusid ega tulusid ei kaasne. Samuti ei ole määrus seotud lisategevustega.

**6. Määruse jõustumine**

Määrus jõustub üldises korras. Määruse muutmise aluseks olevad MSOS-i muudatused jõustusid 2025. aasta 1. mail.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu esitatakse eelnõude infosüsteemi EIS kaudu kooskõlastamiseks Kaitseministeeriumile.